Илъэс ныкъуэм къриубыдэу цIыхуцIэ зиIэм щхьэщыкIыну жаIэ уз зэрыцIалэр
Илъэс хъуауэ цIыхухэр зыгъэгузавэ коронавирусым «гушыIэ» зэрыхэмылъыр къыщыдгурыIуам, абы хурикъун хущхъуэ къыщагупсысынум цIыхухэр щIэхъуэпсырт. Иджы ар щыIэ хъуащ, уасэ щIамыту халъхьэнущи, цIыхухэр аргуэру гужьеящ, «зыгуэр къыдищIэмэ» жаIэу.
Узыщымыгъуазэ псори шынагъуэщ — ар гурыIуэгъуэщ. Дэ ди щIалэгъуэм щыIа «шэщIэху хъыбархэр» иджы интернетращ щаIуатэри, къагупсыса вакцинэм темыпсэлъыхьыр укIуэдыж. ЗытрагъащIэри, дуней псом и унафэр зыIэщIэлъхэм узыфэ-ри вакцинэри къагупсысауэщ, цIыху бжыгъэр ягъэмэщIэн мурадкIэ.
Дуней псор къэдгъэнэнщи, ди къэра-лым щащIэм деплъынти. Хэт вакцинэр япэу зыхалъхьар? Дзэм хэтхэм, дохутырхэм, егъэджакIуэхэм, нэгъуэщIу жыпIэнумэ, къэралым нэхъ еджауэ исхэм, дахъумэну, дагъэхъужыну, щIэныгъэ къыдатыну дызыщыгугъхэм. Вакцинэм дызыщышынэн зэрыхэмылъыр абы къигъэлъагъуэркъэ — зи элитэр зыукIыжын е ныкъуэдыкъуэ зыщIын къэрал щыIэ, ар къэралу къызэтенэну хуеймэ?
Хъыбар кърагъэкIуэкIхэм, я нэхъ мащIэмэ, Iэнкун дызэрищIыр къызгуроIуэ, ауэ дышынэу ди гъащIэр тхьын, тхьыпэнуми, диIэну а гъащIэр? Я лэжьыгъэм, загъэпсэхуным теухуауэ цIыхухэм я зэхэзекIуэр инщ, зэгуэри апхуэдэ щымыIауэ. Мастэр зыхезымыгъэIуа транспортым и дэтхэнэ лIэужьыгъуэми ирамыгъэтIысхьэмэ, хьэщIэщхэм щIамыгъэхьэмэ, санаторэхэм къамыдэмэ, нэхъ ди гъунэгъумкIэ сыкъэIэбэнщи, уи лэжьыгъэм упэрамыгъэхьэжмэ, сыт пщIэн? Абы нобэ, пщэдей хуэкIуэнущ къэрал псори.
ФедерацэмкIэ Советым иджыблагъэ къыщыпсалъэу, къэралым узыншагъэр хъумэнымкIэ и министр Мурашкэ Михаил жиIащ УФ-м балигъыу щыпсэум я процент 60-р вакцинэм къызэщIегъэубыдэн зэрыхуейр, уз зэрыцIалэр къызэтрагъэувыIэн папщIэ.
Ди къэралым мы Iуэхур щаублащ, мастэ цIыхухэм щыхалъхьэ медицинэ IуэхущIапIэ 2187-м. Абыхэм я бжыгъэм къыхэхъуэнущ, вакцинэу къыщIагъэкIыр нэхъыбэ зэрыхъум елъытауэ.
Процент 60-р — ар цIыху мелуан 68-рэ мэхъури, мы гъэм и япэ мазихым къриубыдэу а псоми хущхъуэр халъхьэфыну жеIэ министрым. Абы къыхигъэщащ, вакцинэхэм къинэмыщIауэ, сымаджэ хъуам ирахьэлIэ хущхъуэ 11 щIэуэ ди къэралым иIэ зэрыхъуар, УФ-м и Правительствэм аргуэру сом меларди 2,7-рэ зэрыхухихар коронавирус зэуэлIахэм ящыщу унэм щIэсу зызыгъэхъужхэм хущхъуэ иратын папщIэ.
Министрым зэрыжиIамкIэ, медицинэм и лэжьакIуэ мин 600 ядоIэпыкъу сымаджэхэм, абыхэм ящыщу мин 60-р студентщ. Дохутыр мелуанрэ ныкъуэрэ мы узыфэм хурагъэджэн хуей хъуащ.
